Ajali haijali

AJALI HAIJALI

Chambilecho, wahenga hawakutuvisha soksi za chuma walipolonga kuwa ajali haijali. Ajali haitaki kujua kama kuna rais wala fukara. Wote ni sawa kwa ajali. Aidha ajali haina kinga.

Siku wahedi, wavyele wetu walirudi nyumbani nyuso zao zikimwekamweka kwa furaha. Kwa sababu tulitaka kujua mbona walikuwa wamejawa na furaha riboribo, tuliwauliza. Walitueleza kwamba siku iliyokuwa inafuata tungemtembelea mbiomba wetu.

Usiku huo, tulilala usingizi wa mang'amung'amu kutokana na habari tulizopata. Mwishowe, asubuhi tuliyokuwa tumeingoja kwa hamu na ghamu iliwadia.  Tulienda bak bandika bak bandua hadi hamamuni ambamo tulikoga kwa maji vuguvugu.

Mwia si mwia tulitoka bafuni na kuelekea vyumbani mwetu. Tulivalia nguo zetu ambazo zilitufanya tuwe warembo kama hurulaini. Rihi ya kiseboho kilinukia na kutufanya tuhisi njaa. Baada ya muda mchache nina aliandika meza na kutupakulia chakula. Chakula kilikuwa kitamu mithili ya asali ya malkia nyuki. Baada ya kula, tulienda garini.

Baada ya muda mchache, tuling'oa nanga. Njiani tuliona vitu vingi kama vile mimea, milima na mabonde, majumba makubwa makubwa na vitu vinginevyo. Tulipiga soga kwa furaha tulipokuwa tukielekea kwa halati yetu.
Tuliwasili mwendo wa saa sitaza mchana na harufu ya chamcha ilitukaribisha. Tuliubisha mlango kisha halati wetu akaufungua. Alipotuona, alijawa na furaha kama mvuvi aliyekinasa kishazi cha samaki. Alitukumbatia na kutusalimu.

Baada ya kutukumbatia, alituelekeza jumbani mwake. Alituletea maji moto ambayo kwayo tuliosha miguu na mikono kisha akaleta chamcha. Baada ya mlo, wavyele wetu walibaki wakipiga gumzo na halati yetu pamoja na mjomba wetu. Sisi tuliondoka kwenda kucheza na binamu wetu.
Jua lilianza kutua upande wa kushoto na tulijua kwamba wakati wa kurudi ulikuwa umefika. Halati yetu aliamua kurudi nasi ili siku iliyokuwa inafuatia afike mapema kazini.Tuliingia kwenye gari na kung'oa nanga kuelekea nyumbani.

Abu yangu aliendesha gari kwa kasi kwa kuwa giza lilikuwa limeanza kutanda angani. Bila kujua, jigari jeusi lilitokea mbele na alipojaribu kusimamisha gari alishindwa. Nilifumbu macho yangu nisiyaone yaliyotendeka . Nilipofumbua  macho, nilijipata katika wadi. Baada ya kuangalia sikumwona halati yangu. Nilimuuliza mhagizi mmoja na alinijibu kwamba alikuwa amepiga dunia teke. Kwa hakika ajali haina kinga.